ก.อุตฯ เร่งกระจายบริการสู่ฐานราก มุ่งเพิ่มมูลค่าผลิตภัณฑ์สร้างความเข้มแข็งอย่างยั่งยืน

จ.เชียงใหม่ - 10 มกราคม 2562 นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วยนายกอบชัย สังสิทธิสวัสดิ์ อธิบดีกรมส่งเสริมอุตสาหกรรม และคณะผู้บริหารกรมส่งเสริมอุตสาหกรรม เข้าตรวจเยี่ยมวิสาหกิจชุมชนในพื้นที่อำเภออมก๋อย จังหวัดเชียงใหม่ โดยมีนายพิสุทธิศักดิ์ ธรรมะวุฒิสุข ปลัดอำเภอหัวหน้ากลุ่มงานบริหารงานปกครอง กล่าวต้อนรับ ณ หอประชุมที่ว่าการอำเภออมก๋อย จ.เชียงใหม่

การเยี่ยมชมดังกล่าวเพื่อรับฟังประเด็นปัญหา ข้อเสนอแนะ พร้อมทั้งหารือแนวทางในการขับเคลื่อนและพัฒนาผลิตภัณฑ์กาแฟ อุตสาหกรรมสิ่งทอ และการพัฒนาด้านอื่นๆ โดยมีกลุ่มต่าง​ๆ​ในพื้นที่เข้าร่วมประชุม​ ประกอบด้วย ผู้ประกอบการวิสาหกิจชุมชนกาแฟ​ ผู้ประกอบการอุตสาหกรรมสิ่งทอ​ กลุ่มวิสาหกิจโครงการสร้างป่า สร้างรายได้ (กศน.อำเภออมก๋อย) กลุ่มพัฒนาสตรีตำบลอมก๋อย​ กลุ่มวิสาหกิจแปรรูปน้ำเสาวรส บ้านโป่ง ตำบลยางเปียง และกลุ่มวิสาหกิจชุมชนแปรรูปผลิตภัณฑ์เฟอร์นิเจอร์จากไม้ไผ่ตำบลนาเกียน

ทั้งนี้ ผู้นำชุมชนและผู้ประกอบการมีความต้องการให้กระทรวงอุตสาหกรรมให้การสนับสนุนช่วยเหลือ​ ดังนี้​ 1) ผู้เชี่ยวชาญด้านการออกแบบเสื้อผ้าและสิ่งทอ 2) เงินทุนหมุนเวียน 3) พัฒนาบรรจุภัณฑ์ 4) สินค้าเกษตรแปรรูป

ด้าน อธิบดีกอบชัยฯ กล่าวแนะนำว่า กรมส่งเสริมอุตสาหกรรมมีโครงการพัฒนา Startup​ เงินทุนหมุนเวียน​ และบริการต่างๆ​ ที่หลากหลายพร้อมให้ความช่วยเหลือแก่ผู้ประกอบการและกลุ่มวิสาหกิจชุมชนที่สนใจ โดยสามารถติดต่อได้ที่ ศูนย์ส่งเสริมอุตสาหกรรมภาคที่ 1 จ.เชียงใหม่​### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน/ภาพ